Document ID: 32009R1266

KOMISJONI MÄÄRUS (EL) nr 1266/2009,
16. detsember 2009,
millega kohandatakse kümnendat korda tehnika arenguga nõukogu määrust (EMÜ) nr 3821/85 autovedudel kasutatavate sõidumeerikute kohta
(EMPs kohaldatav tekst)
EUROOPA KOMISJON,
võttes arvesse Euroopa Liidu lepingut ja Euroopa Liidu toimimise lepingut,
võttes arvesse nõukogu 20. detsembri 1985. aasta määrust (EMÜ) nr 3821/85 autovedudel kasutatavate sõidumeerikute kohta, (1) eriti selle artikli 17 lõiget 1,
ning arvestades järgmist:
(1)
Määruse (EMÜ) nr 3821/85 artiklis 1 nõutakse, et autovedudel kasutatav sõidumeerik peab konstruktsiooni, katsetamise, paigalduse ja kasutamise poolest vastama nimetatud määruse I, IB ja II lisa nõuetele.
(2)
Määruse (EMÜ) nr 3821/85 artiklis 5 on sätestatud, et liikmesriik annab tüübikinnituse igale digitaalse sõidumeeriku tüübile, mis vastab määruse IB lisas sätestatud tingimustele.
(3)
Määruse (EMÜ) nr 3821/85 artikliga 3 nähakse ette sõidumeeriku paigaldamine ja kasutamine liikmesriigis registreeritud asjaomaste sõidukite puhul.
(4)
Määruse (EMÜ) nr 3821/85 IB lisas on sätestatud digitaalse sõidumeeriku konstruktsiooni, katsetamise, paigaldamise ja kontrollimise tehnospetsifikaadid.
(5)
Määruse (EMÜ) nr 3821/85 IB lisa on vaja digitaalse sõidumeeriku täiustamiseks ja arendamiseks kohandada tehnilise arenguga, et vähendada tööstuse halduskoormat ning tagada nii transpordiettevõtjatele kui ka riiklikele kontrolliasutustele usaldusväärne teave juhtimis- ja puhkeaja kohta.
(6)
Käesolev määrus ei takista liikmesriike andmast tüübikinnitusi käesolevas määruses sätestatud tingimustele vastavatele seadmetele enne käesoleva määruse kohaldamise kuupäeva, et võimaldada turvalisemate sõidumeerikute kiiret kaubanduslikku kasutuselevõtmist. Määrus ei takista liikmesriike andmast tüübikinnitusi tarkvarale, millega uuendatakse olemasolevaid digitaalseid sõidumeerikuid, et täita käesolevas määruses sätestatud tingimusi.
(7)
Käesoleva määrusega ei nähta ette enne määruse kohaldamise kuupäeva paigaldatud toimivate digitaalsete sõidumeerikute väljavahetamist.
(8)
Digitaalsete sõidumeerikute tootjad on teatanud, et juurdepääs intellektuaalomandi õigustele, mis võivad osutuda oluliseks vahendiks, võimaldatakse isikutele õiglastel, mõistlikel ja mittediskrimineerivatel tingimustel ning vastastikusel kokkuleppel.
(9)
Selleks et lihtsustada üksikute tüübikinnitusega osade vastastikust samaväärseks tunnistamist ning tagada, et uutel digitaalsete sõidumeerikute või nende osade tootjatel ei takistataks turule siseneda, on vaja määrata kindlaks rahvusvaheliste standardite kohaldamine eri osade vaheliste tehniliste liideste suhtes.
(10)
Selleks et aidata transpordiettevõtjatel ja äriühingutel täita Euroopa Parlamendi ja nõukogu 24. oktoobri 1995. aasta direktiivist 95/46/EÜ (2) (üksikisikute kaitse kohta isikuandmete töötlemisel ja selliste andmete vaba liikumise kohta) tulenevaid kohustusi, tuleks suurendada ettevõttelukkude arvu.
(11)
Nõuetekohase jõustamise ja sõidukite kontrollimise tagamiseks ning juhtide tuvastamiseks tuleks praeguse põlvkonna digitaalsetesse sõidumeerikutesse paigaldada ulatuslikum märgistik.
(12)
Selleks et toetada tööstust, tootjaid ja kontrolliorganeid praegu turul tegutsevate tootjate tuvastamisel, samuti riikide ja asjakohaste koodide eristamisel, tuginedes rahvusvahelises liikluses sõidukitel kasutatavatele märkidele, mis on sätestatud Ühinenud Rahvaste Organisatsiooni maanteeliiklust käsitlevas Viini 1968. aasta konventsioonis, peaks koostalitlusvõime katsete tegemise eest vastutav labor koostama asjakohased loetelud, mis avaldatakse avalikul veebisaidil.
(13)
Selleks et aidata transpordiettevõtjatel täita oma õiguslikke kohustusi asjaomase teabe säilitamisel jõustamise tagamiseks tuleks kindlaks määrata tüübikinnituse andmisel kasutatavad ühised printeripaberi katsespetsifikaadid.
(14)
Selleks et vähendada ettevõtjate ja juhtide digitaalse sõidumeeriku kasutamisest tulenevat halduskoormat ja seega kulusid, tuleks lihtsustada seadme paigaldamise, aktiveerimise, kalibreerimise ja kontrollimise sätteid ning need tuleks suunata konkreetselt üksnes nendele juhitavatele sõidukitele, mis kuuluvad Euroopa Parlamendi ja nõukogu 15. märtsi 2006. aasta määruses (EÜ) nr 561/2006 (mis käsitleb teatavate autovedusid käsitlevate sotsiaalõigusnormide ühtlustamist) (3) sätestatud juhtimisaja eeskirjade rakendusalasse.
(15)
Korrapäraste kontrollide käigus või muul juhul, kui sõidumeerikuid on vaja kontrollida, kalibreerida, parandada või inspekteerida, peaksid töökojad kontrollima, kas esineb või kasutatakse manipuleerimisseadmeid, ning sellised juhud, sealhulgas plommide puudumise või kahjustamise, dokumenteerima ja pidama nende kohta arvestust.
(16)
Kiiruse ületamise peaksid automaatselt registreerima üksnes need digitaalsed sõidumeerikud, mis paigaldatakse sõidukitele, mis kuuluvad Euroopa Parlamendi ja nõukogu 5. septembri 2007. aasta direktiivi 2007/46/EÜ (4) (millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta) II lisas määratletud M2-, M3-, N2-, või N3-kategooriasse.
(17)
Lähtuvalt Teadusuuringute Ühiskeskuse aruandest („Aruanne digitaalsete sõidumeerikute vastaste rünnete ja kergesõidukitesse paigaldatud adapterite kasutuselevõtuga seotud riskide kohta”) tuleks elektrooniliste andmete edastamist sõiduki liikumise allika ja liikumisanduri vahel kaitsta sekkumise, näiteks magnetite kasutamise eest ning sõiduki liikumise andmeid tuleks toetada sõltumatute sisemiste ja väliste lisaallikate andmetega.
(18)
Digitaalse sõidumeeriku süsteemi turvalisuse puutumatuse ja usaldusväärsuse seisukohast on oluline tagada, et juhtidele väljastatavad sõidumeerikukaardid oleksid kordumatud. Selleks et juhid ei saaks taotleda või omada rohkem kui ühte kehtivat kaarti, peaksid liikmesriigid vahetama andmeid elektrooniliselt.
(19)
Lihtsustada ja selgitada tuleks inimese ja masina vahelist liidest, mille kaudu tehakse tegevuse kohta käsitsi sissekandeid, kui juhid on viibinud oma sõidukist eemal ja ei ole saanud selle aja jooksul salvestada oma tegevust juhikaardile.
(20)
Juhtidele oleks abiks digitaalse sõidumeeriku kuvaril kuvatav valikuline lisateave ning võimalus eirata hoiatusi, kui sõidukit juhitakse eeskirjade rakendusalast väljaspool.
(21)
Tehniliste liideste täiustamisega tuleks lühendada sõidumeerikust andmete allalaadimise aega.
(22)
Selleks et säilitada süsteemi usaldusväärsus vaatamata praegu kasutatavate turvamehhanismide peatsele aegumisele, on vaja eriolukordi käsitlevaid meetmeid, et tagada sõidumeerikutele tüübikinnituse andmise menetluse järjepidevus.
(23)
Selleks et teel tehtavate kontrollide käigus saaks kindlaks määrata sõidurežiimi ja tõesed juhtimisandmed, tuleks lihtsustada juhtimisaja arvutamist ja tegevusperioodide minutipõhist ümardamist.
(24)
Käesoleva määrusega ette nähtud meetmed on kooskõlas määruse (EMÜ) nr 3821/85 artikli 18 kohaselt loodud komitee arvamusega.
(25)
Määrust (EMÜ) nr 3821/85 tuleks seetõttu vastavalt muuta,
ON VASTU VÕTNUD KÄESOLEVA MÄÄRUSE:
Artikkel 1
Määruse (EMÜ) nr 3821/85 IB lisa muudetakse vastavalt käesoleva määruse lisale.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolevat määrust kohaldatakse alates 1. oktoobrist 2011. Lisa punkte 3.1, 3.8, 3.9, 3.11, 3.20, 8.2, 9.2, 12.3, 12.4 ja 13 kohaldatakse alates 1. oktoobrist 2012 ning punkte 7.2, 7.3 ja 7.5 alates käesoleva määruse jõustumise kuupäevast.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 16. detsember 2009

Labels: 7
1
8